
Text rozhodnutia
Súd: Krajský súd Bratislava Spisová značka: 4CoZm/61/2014 Identifikačné číslo súdneho spisu: 1512219414 Dátum vydania rozhodnutia: 07. 12. 2017 Meno a priezvisko sudcu, VSÚ: JUDr. Tatiana Pastieriková ECLI: ECLI:SK:KSBA:2017:1512219414.2 Uznesenie Krajský súd v Bratislave v senáte zloženom z predsedníčky senátu JUDr. Tatiany Pastierikovej a členiek senátu JUDr. Ľubici Kriškovej a JUDr. Dany Šiffalovičovej v právnej veci žalobcu: PeD Real s. r. o., Mliekarenská 8, 821 09 Bratislava, IČO: 46 691 103, zast.: AENEA Legal s. r. o., Jozefská 3, 811 06 Bratislava, IČO: 35 951 125, proti žalovanému: O. T., L.. Z. XXXX/X, XXX XX Z. D. S., S. G., správcom ktorého je JUDr. Viera Bodová, Žižkova 6, 040 01 Košice, o zaplatenie 43.095,33 eur s príslušenstvom, o odvolaní žalovaného proti rozsudku Okresného súdu Bratislava V č.k. 3 CbZm/441/2013 - 82 zo dňa 24.04.2014 a uzneseniu č.k. 3 CbZm/441/2013 - 86 zo dňa 12.05.2014, takto r o z h o d o l : Krajský súd v Bratislave odvolacie konanie prerušuje. o d ô v o d n e n i e : 1. Rozsudkom č.k. 3 CbZm/441/2013 - 82 zo dňa 24.04.2014 súd prvej inštancie zmenkový platobný rozkaz č.k. 1Zm/569/2012-17 zo dňa 17.01.2013 ponechal v celom rozsahu v platnosti. Uznesením č.k. 3 CbZm/441/2013 - 86 zo dňa 12.05.2014 zaviazal žalovaného na náhradu trov konania o námietkach. 2. Proti obom rozhodnutiam súdu prvej inštancie podal v zákonom stanovenej lehote odvolanie žalovaný. Odvolací súd zistil, že uznesením Okresného súdu Košice sp. zn. 31 K/82/2014 zo dňa 27.03.2015, ktoré bolo zverejnené v Obchodnom vestníku dňa 08.04.2015, bol vyhlásený konkurz na majetok žalovaného (dlžníka). 3. Podľa § 47 ods. 1 zákona č. 7/2005 Z.z. o konkurze a reštrukturalizácii a o zmene a doplnení niektorých zákonov (ďalej len „ZKR“), ak tento zákon neustanovuje inak, vyhlásením konkurzu sa prerušujú všetky súdne a iné konania, ktoré sa týkajú majetku podliehajúceho konkurzu patriaceho úpadcovi. Lehoty v týchto konaniach ustanovené alebo určené počas prerušenia týchto konaní neplynú. Na účastníkov konania, ktorí vystupujú na strane úpadcu, prerušenie konania pôsobí, len ak ide o nerozlučné spoločenstvo alebo o vedľajšie účastníctvo. 4. Podľa § 47 ods. 3 ZKR V konaniach prerušených podľa odseku 1 možno pokračovať na návrh správcu; správca sa podaním návrhu na pokračovanie v konaní stáva účastníkom konania namiesto úpadcu. 5. Podľa § 47 ods. 4 ZKR súdne a iné konania, ktoré sa týkajú majetku podliehajúceho konkurzu patriaceho úpadcovi, možno po vyhlásení konkurzu začať len na návrh správcu, návrhom podaným voči správcovi v súlade s týmto zákonom alebo z podnetu orgánu príslušného na konanie, pričom účastníkom konania namiesto úpadcu je správca. 6. Vzhľadom k tomu, že na majetok žalovaného - dlžníka bol vyhlásený konkurz a všetky súdne konania týkajúce sa majetku podliehajúceho konkurzu patriaceho úpadcovi sa v zmysle § 47 ods. 1 zákona č. 7/2005 Z.z. vyhlásením konkurzu prerušujú priamo zo zákona, súd v zmysle ustanovenia § 47 ods. 3 zákona č. 7/2005 Z.z. skúmal, či možno v súdnom konaní pokračovať, a preto vyzval ustanovenú správkyňu JUDr. Vieru Bodovú, aby sa vyjadrila, či súhlasí s pokračovaním v súdnom konaní a podáva návrh na pokračovanie v konaní. Správkyňa sa vyjadrila, že nepodáva návrh na pokračovanie v konaní. Keďže správkyňa nesúhlasila s pokračovaním v konaní, je zrejmé, že podmienky na pokračovanie v súdnom konaní vedenom na odvolacom súde pod sp. zn. 4 CoZm/60/2014 a 4 CoZm/61/2014 nie sú splnené, preto sa odvolacie konanie vyhlásením konkurzu na majetok žalovaného ex lege v zmysle ustanovenia § 47 ods. 1 zákona č. 7/2005 Z.z. prerušilo až do právoplatného skončenia konkurzného konania vedeného na Okresnom súde Košice pod sp. zn. 31 K/82/2014. 7. Toto rozhodnutie bolo členmi senátu prijaté pomerom hlasov 3 : 0 (§ 393 ods. 2 posledná veta CSP). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

